Bibliatanulmányozás a Gyakorlatban XI.
Hogyan alkalmazd a Szentírást?
Kol 1:9-11
A mai alkalommal elértünk a bibliatanulmányozás harmadik lépcsőjéhez és csúcspontjához: az alkalmazáshoz. Viszonylag sok időt töltöttünk el az előző két lépcsőnél. Először az eredeti üzenet megtalálásának módját vizsgáltuk – hiszen, Isten szava azt biztosan nem mondja nekünk, amit az eredeti hallgatóságnak sem jelentett sosem. Másodszor pedig a szövegből Krisztushoz és az evangéliumhoz vezető utat vizsgáltuk. Ez a lépés is ugyanolyan kritikus, mint az előző – hiszen keresztyénségünk több csupán felszólításnál, „ezt szabad, ezt nem szabad” megállapításoknál. Mindaddig, amíg szívünk nem töltekezik fel Isten Krisztusban adott kegyelmével, nem tudunk semmit sem helyesen cselekedni. Az evangélium kihagyásával valójában sosem értelmezzük helyesen Isten szavát.
Azonban mindezek továbbvezetnek minket az alkalmazáshoz. A múlt alkalmon is láttuk, hogy Isten célja az igéjével az, hogy Krisztushoz vezessen, és megtanítson az Istennek tetsző életre. Ha figyeltétek a felolvasást, ebben a részben Pál ugyanezt erősíti meg. Azért imádkozik, hogy a Kolosséban lévő gyülekezet ismerje meg minél mélyebben Isten akaratát. Miért is? A 10-11. vers így adja ezt vissza: „10hogy járjatok az Úrhoz méltóan, teljes tetszésére, minden jó cselekedettel gyümölcsöt teremve, és növekedjetek Isten megismerésében, 11és hogy minden erővel megerősödjetek dicsőségének hatalma szerint minden kitartásra és hosszútűrésre, örömmel.” Isten szavát azért kell megértenünk, hogy jó cselekedeteinkkel gyümölcsöt teremjünk. Isten szava meg akarja változtatni az életünket. Vagyis abból konkrét útmutatást kell kapnunk, hogy miben kell változnia életünknek. 
Szeretném ezt a gondolatot mélyen elültetni. Olvastam[footnoteRef:1] az egyik amerikai teológia alapítójáról, aki korábban a légierő ezredese volt – ennek megfelelő kiállással és tekintéllyel. Nem volt diák, aki legalább egy kicsit ne félt volna tőle. Egy alkalommal, amikor a diákjait az igehirdetésről tanította, a következőt mondta: „Uraim, nem érdekel, hol fognak prédikálni. Azt azonban szeretném, hogy bárhová is kerülnek, bárhol is prédikálnak, képzeljenek oda engem a hátsó sorban. Ott ülök karjaimat a mellem előtt összefonva, szigorú tekintettel. Tekintetem egy dolgot kérdez: „És akkor mi van? Óh, igen, az izraeliták bementek az ígéret földjére – és akkor mi van? Pál hajótörést szenvedett – és akkor mi van? Mi a köze mindennek hozzám?” Mindezzel azt illusztrálta, hogy nem elég, ha a bibliatanulmányozásunkban igaz dolgokat fedezünk fel. Még csak az sem elég, ha eljutunk az evangéliumhoz. Hanem az a feladatunk, hogy mindez elvezessen ahhoz a felismeréshez, hogy ez hogyan érinti az én személyes életemet – és ezen keresztül megváltoztasson minket.  [1:  Dr. Bryan Chapell: What’s the Big Idea?, Christ Centered Preaching c. sorozat egyik előadása. Letölthető innen: http://www.covenantseminary.edu/media/pdf/CCP_T_Lecture_02.pdf ] 

Természetesen, az ige alkalmazása óriási aknamező. Borzasztó tévedéseket lehet elkövetni e téren. Ha nem tartjuk magunkat a szöveg eredeti jelentéséhez, olyan következtetésekhez jutunk, amelyek lehet, hogy igazak – ám nem az adott igéből táplálkoznak, így erőtlenek. Könnyen belemagyarázhatunk gyakorlati dolgokat az igébe. Ezek pedig – különösen, ha másokat hevesen győzködni próbálunk rólunk – megmaradnak. Sajnálatos, hogy a rossz következtetések és alkalmazások sokkal jobban lakozást vernek az emberek fejében, mint a jók. Lehet, hogy 100 jó dolgot mondasz, ám ha egy emlékezetes tévedést elkövetsz, nehezen mosod le azt utána magadról. Éppen ezért közeledjünk megfelelő óvatossággal – de nem bátortalansággal! – az alkalmazáshoz.
Hogyan alkalmazzunk tehát? Hat kérdésben[footnoteRef:2] próbálok segítséget adni az alkalmazáshoz: [2:  A kérdéseket – némi módosítással – Mard Dever: How To Study the Bible? c. sorozatának 3. részéből („The Inductive Study Method”) vettem.] 

Mit mond Isten most nekem ebből az igerészből? Mi az ebben az igerészben, ami átmeneti, és csak az adott hallgatóságnak szólt, és mi az, ami maradandó? Hogyan fogalmaznám meg egy mondatban Isten hozzám szóló üzenetét? E kérdéseknek a célja az, hogy világosan össze tudjam foglalni a szakasz fő üzenetét.
Van olyan bűn az életemben, amit meg kell vallanom, amiből meg kell térnem?
Mi akadályoz meg abban, hogy ezeket az igazságokat alkalmazzam? Talán ragaszkodni akarok ahhoz a bűnhöz, amiről Isten azt mondja, hogy hagyjam el?
Miben bátorít és erősít engem ez az igerész?
Hogyan vonatkozik rám, és mit fogok tenni vele?
Hogyan adhatnék példát, ill. oszthatnám meg másokkal ezt az igazságot, hogy ők is erősödjenek a hitben? 
Azért, hogy mindezek ne csupán elszálló szavak legyenek, egy konkrét példán keresztül nézzük meg e kérdések gyakorlatba ültetését. Egy olyan igerészt választottam, amivel az elmúlt alkalmakkor már foglalkoztunk.
„1Te pedig azt hirdesd, ami egyezik az egészséges tanítással, 2hogy az idős emberek józanok legyenek, tisztességesek, mértékletesek, a hitben, szeretetben, állhatatosságban egészségesek. 3Hasonlóképpen az idős asszonyok szentekhez illő magaviseletűek legyenek, nem patvarkodók, nem rabjai a sok bornak, hanem jóra oktatók. 4Neveljék józanságra a fiatal asszonyokat, hogy szeressék férjüket és gyermekeiket, 5legyenek mértékletesek, tiszták, háziasak, jók, férjüknek engedelmesek, hogy az Isten beszédét miattuk ne káromolják. 6Az ifjakat ugyanígy intsd, hogy legyenek mértékletesek. 7Mindenben te magadat állítsd mintaképül a jó cselekedetekben, a romlatlan tanításban, a méltóságban, 8az egészséges, feddhetetlen beszédben, hogy az ellenfél megszégyenüljön, és ne tudjon semmi rosszat mondani rólunk. 9A szolgák engedelmeskedjenek mindenben uraiknak, kedvüket keressék, ne ellenkezzenek, 10ne lopjanak, hanem teljesen igaz hűséget tanúsítsanak, hogy a mi megtartó Istenünk tanítását mindenben ékesítsék. 
11Mert Isten üdvözítő kegyelme megjelent minden embernek, 12s ez arra tanít minket, hogy megtagadva az istentelenséget és a világi kívánságokat, mértékletesen, igazságosan és istenfélően éljünk a jelenvaló világon, 13várva áldott reménységünket és a mi nagy Istenünk és üdvözítő Jézus Krisztusunk dicsőségének megjelenését, 14aki önmagát adta értünk, hogy megváltson minket minden gonoszságtól, és hogy önmaga számára megtisztítsa saját népét, hogy jó cselekedetekre igyekezzen. 15Ezeket szóld, ints és feddj teljes méltósággal. Senki téged meg ne vessen!” (Tit 2:1-15)
Eredeti üzenet.
Háttér: Pár írja szolgálótársának, Titusznak. Titusz Pál megbízásából van Krétán, hogy a gyülekezetek megszervezését befejezze, és az ottani keresztyéneket megerősítse az igaz tanításban és gyakorlatban.
A rész fő üzenete az egészséges tanítás. Először is foglalkozik azzal, hogy mi az egészséges tanítás, és azt lebontja az (1) idős férfiakra, (2) idős asszonyokra, (3) fiatal asszonyokra, (4) ifjakra, (5) szolgákra. 
Majd beszél arról, hogy mi célból kell ahhoz tartani magunkat („hogy”-gyal bevezetett tagmondatok): (1) ne káromoltassék Isten beszéde, (2) megszégyenüljön az ellenség, (3) megdicsőüljön Isten. 
Végül elmondja, hogy miért (milyen okból) tartsuk magunkat az egészséges tanításhoz. (1) Azért, mert Krisztus eljött, megváltott minket. (2) Megtisztított, hogy jó cselekedetekre igyekezzünk. (3) Visszajön dicsőségesen. Vagyis az Úr Jézus azért élt és él, hogy mi a hamisság helyett az igazságnak éljünk.
Út az evangéliumhoz. Mivel ez a rész nagyon világos módon beszél az evangéliumról, nem nehéz megtalálni a kapcsolódást. Miért figyeljek az egészséges tanításra?
Azért, mert ez volt Krisztus áldozatának (életének és halálának) a célja. Ő azért adta magát, hogy minden gonoszságtól megváltson minket. Ha tehát nem figyelek az egészséges tanításra, ezzel megtagadom Megváltómat, és értelmetlennek mondom szenvedését és küldetését (2:14a).
Azért, mert azért jegyzett el magának, azért nevez saját népének, azért tisztított meg, hogy a jó cselekedetre igyekezzünk. Az Úr Jézus most is, ma is és örökre is azért marad velünk, azért nem vehet ki minket senki az ő kezéből, mert a megszentelődésünket akarja. Hogyan lehet, hogy akarjuk a Jézussal való kapcsolatot, de nem törődünk azzal, amit ő akar velünk? (2:14b)
Azért, mert ő visszajön, és elvisz az örök dicsőségbe. Miért akarnánk most a világi kívánságoknak élni, ha az örökkévalóságban nem ez lesz a részünk? (2:11-13)
Alkalmazás.
1. Mit mond Isten most nekem ebből az igerészből? Mi az ebben az igerészben, ami átmeneti, és csak az adott hallgatóságnak szólt, és mi az, ami maradandó? Hogyan fogalmaznám meg egy mondatban Isten hozzám szóló üzenetét?
Az egészséges tanításnak megfelelő élet nem opció a keresztyén ember számára. Isten mindenkitől (fiatalok, öregek, nők, férfiak stb.) elvárja, hogy életüket az ő parancsolataihoz igazítsák.
Van olyan bűn az életemben, amit meg kell vallanom, amiből meg kell térnem?
Talán mértéktelenség, pletyka, ingerültség, munkahelyen való engedetlenség?
Mi akadályoz meg abban, hogy ezeket az igazságokat alkalmazzam? Talán ragaszkodni akarok ahhoz a bűnhöz, amiről Isten azt mondja, hogy hagyjam el?
A világ nyomása, óemberi természetem, tévhitek („ha neki szabad, nekem is?”)
Miben bátorít és erősít engem ez az igerész?
Pl. nem azzal kell foglalkoznom, hogy mások körülöttem hogyan élnek, mit engedhetnek meg, hanem én tartsak ki a jóban (pl. a munkahelyen nem lopom az időt, viszek el haza írószert stb.).
Hogyan vonatkozik rám, és mit fogok tenni vele?
Nevezd meg azt a területet, ami különösen aktuális az életedben! Talán pont egyike vagy a Pál által megnevezett csoportoknak.
Hogyan adhatnék példát, ill. oszthatnám meg másokkal ezt az igazságot, hogy ők is erősödjenek a hitben? 
Van konkrét dolog, amivel erősíthetnél más, hasonló helyzetben lévőket? Egyedülállókat, gyerekes anyukákat, munkatársakat? Eszedbe jut valaki a gyülekezetből, akinek pont az itt olvasottakra van szüksége?
[bookmark: _GoBack]Az Úr Jézus Krisztus segítsen abban, hogy akár ezen gondolatok segítségével is elmondhassuk minden nap, a csendességünk végén, hogy „Uram, köszönöm, hogy megértetted velem konkrétan, hogy mit akarsz tőlem. Adj erőt ezek megcselekvéséhez!” Ámen.

